Komisijos sprendimas
2004 m. kovo 4 d.
dėl galvijų bruceliozės antikūnų nustatymo tyrimų patvirtinimo pagal Tarybos direktyvą 64/432/EEB
(pranešta dokumentu Nr. C(2004) 654)
(tekstas svarbus EEE)
(2004/226/EB)
Europos Bendrijų KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis [1], ypač į jos 6 straipsnio 2 dalies b punktą,
kadangi:
(1) 2000 m. balandžio 18 d. Komisijos sprendimas 2000/330/EB dėl galvijų bruceliozės antikūnų nustatymo tyrimų patvirtinimo pagal Tarybos direktyvą 64/432/EEB [2] buvo iš esmės iš dalies keičiamas [3]. Siekiant aiškumo ir racionalumo minėtas sprendimas turėtų būti kodifikuotas.
(2) Bendrijos viduje dėl galvijų bruceliozės galima prekiauti tik galvijais iš oficialiai galvijų brucelioze neužkrėstų ūkių; be to, per 30 dienų nuo išsiuntimo turi būti atliekamas seroagliutinacijos arba bet kuris kitas tyrimas, patvirtintas Maisto grandinės ir gyvūnų sveikatos nuolatinio komiteto nustatyta tvarka priėmus atitinkamus protokolus.
(3) Pagal Direktyvos 64/432/EEB 16 straipsnį Komisija, 17 straipsnyje nustatyta tvarka ir remdamasi Veterinarinių priemonių, susijusių su visuomenės sveikata, mokslinio komiteto nuomone patikslina ir, jeigu reikia, iš dalies pakeičia B, C ir D priedus (II skyrius), siekiant juos suderinti su mokslo raida.
(4) Komisija gavo Gyvūnų sveikatos ir gerovės mokslinio komiteto galutinę ataskaitą dėl Direktyvos 64/432/EEB techninių priedų pakeitimo siekiant atsižvelgti į mokslo raidą tuberkuliozės, bruceliozės ir enzootinės galvijų leukozės atžvilgiu [4].
(5) Mokslinis komitetas toje ataskaitoje rekomendavo nustatant galvijų bruceliozės antikūnus, inter alia, ir iš atskirų galvijų paimtiems kraujo mėginiams pirmiausia taikyti ELISA tyrimus, komplemento sujungimo metodą ir buferizuotus brucelų antigeno testus. Rekomenduojamos procedūros atitinka tarptautiniu mastu pripažintus standartus, kurie buvo nustatyti Tarptautinio epizootijų biuro (TEB) "Diagnostinių tyrimų ir vakcinų standartų vadove", trečiasis leidimas, 1996 m.
(6) 2001 m. TEB išleido 2000 m. ketvirtąjį minėto vadovo leidimą, į kurį įtraukti kai kurie bruceliozės tyrimų aprašymo pakeitimai.
(7) Dėl to buvo būtina iš dalies keisti Direktyvos 64/432/EEB C priedą, kad būtų nustatytos tyrimų procedūros, taikomos priežiūros ir prekybos Bendrijoje tikslais, kiek įmanoma labiau laikantis TEB standartų, tačiau atsižvelgiant ir į Veterinarijos mokslinio komiteto bei į valstybių narių Nacionalinių etaloninių laboratorijų, priklausančių Europos Sąjungos Nacionalinių etaloninių bruceliozės laboratorijų tinklui, patarimus.
(8) Bruceliozės tyrimų rezultatuai turėtų būti pripažįstami tinkami sertifikavimui, jeigu jie gauti pagal patvirtintų protokolų reikalavimus atlikus ELISA tyrimus, komplemento sujungimo ir buferizuotus brucelų antigeno testus, kai per 30 dienų prieš pradedant sertifikuoti ištirtus galvijus, skirtus Bendrijos vidaus prekybai, kraujo mėginiai paimami iš individualiai identifikuotų galvijų.
(9) Todėl prieš patikslinant D techninį priedą (II skyrius) pagal Direktyvos 64/432/EEB 16 straipsnį, ELISA tyrimai, kaip nurodyta Mokslinio komiteto ataskaitoje, ir komplemento sujungimo metodas bei buferizuoti brucelų antigeno testai, kaip nurodyta tos direktyvos C priede, turėtų būti patvirtinti kaip bruceliozės nustatymo tyrimai sertifikavimo reikmėms, kaip numatyta 6 straipsnio 2 dalies b punkte ir F priedo 1 pavyzdyje pateiktame veterinarijos sertifikate.
(10) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Komplemento sujungimo metodas, buferizuoti brucelų antigeno testai ir ELISA tyrimai, atliekami laikantis Direktyvos 64/432/EEB C priedo nuostatų, yra tvirtinami sertifikavimo tikslams.
2 straipsnis
Jei šio sprendimo 1 straipsnyje nurodytas tyrimas atliekamas Direktyvos 64/432/EEB 6 straipsnio 2 dalies b punkte nurodytoms reikmėms, tas tyrimas apibrėžiamas Direktyvos 64/432/EEB antros įtraukos 3 punkte pateiktų lentelių skiltyje "Tyrimas" ir F priedo 1 pavyzdžio (veterinarijos sertifikato) A skirsnio 5 punkte.
3 straipsnis
Sprendimas 2000/330/EB panaikinamas.
Nuorodos į panaikintą sprendimą laikomis nuorodomis į šį sprendimą ir skaitomos pagal II priede pateiktą koreliacinę lentelę.
4 straipsnis
Šis sprendimas skirtas valstybėms narėms.
Priimta Briuselyje, 2004 m. kovo 4 d.